**26ο Δημοτικό Σχολείο Πάτρας Πάτρα, 23–6–2020**

**ΑΝΑΚΟΙΝΩΣΗ**

Αγαπητοί γονείς και κηδεμόνες των μαθητών του Σχολείου μας,

Σας ενημερώνουμε, αναφορικά με τον τρόπο λειτουργίας της σχολικής μονάδας τα εξής:

* Μαθήματα θα γίνονται μέχρι την προσεχή Πέμπτη 25–6–2020, σύμφωνα με το πρόγραμμα προσέλευσης των ομάδων των υποτμημάτων που σας έχει κοινοποιηθεί
* Την Παρασκευή 26 Ιουνίου 2020, τελευταία ημέρα λειτουργίας των δημοτικών σχολείων για το τρέχον σχολικό έτος, δεν προβλέπεται να γίνει μάθημα και οι μαθητές θα παραλάβουν τους τίτλους προόδου–σπουδών και τις καρτέλες βαθμολογίας τους από τους υπεύθυνους εκπαιδευτικούς των τμημάτων, θ’ αποχαιρετιστούν και στη συνέχεια θ’ αποχωρήσουν για τις καλοκαιρινές διακοπές.
* Καθώς από 1–6–2020 έχει εφαρμοστεί, για λόγους υγιεινής και ασφάλειας, μέτρα αποστασιοποίησης των μαθητών και αποφυγής συγχρωτισμού, ο Σύλλογος Διδασκόντων αποφάσισε η επίδοση των τίτλων να γίνει σε βάρδιες, όπως με τα λειτουργούντα μέχρι σήμερα υποτμήματα. Συγκεκριμένα, την προσεχή Παρασκευή 26–6–2020 **στις 08:30΄ θα προσέλθουν οι μαθητές/τριες της Β΄ ομάδας** υποτμημάτων (όσα προβλέπονται να προσέλθουν για μάθημα την ημέρα αυτή). Με την αποχώρησή τους (περίπου στις 09:00΄) θα γίνει καθαρισμός–απολύμανση στα θρανία, πόμολα πορτών, κοινόχρηστους χώρους και στη συνέχεια **στις 09:20΄** **θα προσέλθουν** **οι μαθητές/τριες της Α΄ ομάδας** **υποτμημάτων** (όσα παιδιά, δηλαδή, θα κάνουν μάθημα την Πέμπτη 25–6–2020). Η αποχώρηση της ομάδας αυτής υπολογίζεται περίπου στις 09:50΄
* Για όσο διάστημα τα παιδιά θα παραμείνουν στα διδακτήρια, δεν επιτρέπεται να εισέρχονται οι γονείς τους σε αυτά, για λόγους ασφάλειας. Οι γονείς μπορούν να παραβρίσκονται εντός του προαυλίου, σε χώρο μακριά από τις εισόδους τους, τηρώντας απαραιτήτως τα μέτρα προστασίας (1,5 μέτρο απόσταση μεταξύ τους και, κυρίως, αποφυγή επαφής με άλλα παιδιά)
* Είναι ευνόητο, ότι η αποχώρηση των μαθητών μετά την επίδοση των τίτλων πρέπει να γίνει με ασφάλεια και προσοχή και θα πρέπει να επιδειχθεί υπευθυνότητα από όλους στην τήρηση των μέτρων που έχουν υποδείξει οι ειδικοί του ΕΟΔΥ
* Όσοι γονείς μαθητών θα χρειαστούν την ημέρα αυτή βεβαίωση επίσκεψης στο Σχολείο, ώστε να τους χορηγηθεί από την εργασία τους γονική άδεια, παρακαλούνται να ενημερώσουν τη διεύθυνση του Σχολείου μας τηλεφωνικά από τις προηγούμενες ημέρες, ώστε να μην υπάρξει χρονική καθυστέρηση την ημέρα ενημέρωσής τους
* Το Σχολείο θα παραμείνει ανοικτό τη **Δευτέρα** **29 Ιουνίου 2020** και την **Τρίτη 30 Ιουνίου 2020** (ώρες 09:00΄–12:00΄). Παρακαλούνται οι γονείς που έχουν ακόμα εκκρεμότητα με την κατάθεση δικαιολογητικών είτε για εγγραφή του παιδιού τους στην Α΄ τάξη (βιβλιάριο εμβολίων, αποδεικτικό κατοικίας) είτε για τη φοίτησή του στο ολοήμερο τμήμα (αίτηση, βεβαιώσεις εργασίας γονέων ή κάρτα ανεργίας) να την τακτοποιήσουν μέχρι την παραπάνω προθεσμία.
* Η έναρξη μαθημάτων για το νέο σχολικό έτος 2020-2021 έχει προγραμματιστεί για τη Δευτέρα 7 Σεπτεμβρίου 2020. Μέχρι τότε ελπίζουμε να είμαστε όλοι καλά, να αφήσουμε πίσω μας οριστικά την πρωτόγνωρη κατάσταση της πανδημίας την οποία βιώσαμε, και να επανέλθουμε στην κανονικότητα της λειτουργίας όχι μόνο του Σχολείου, αλλά και της ίδιας της κοινωνίας…

***Από τη διεύθυνση του Σχολείου***